
yhdeksästoista päivä, syyskuussa vuonna 2031


Sadetta oli jatkunut jo niin kauan, että aika ennen sitä oli lähes pyyhkiytynyt hatarasta muististani. Jokainen yritykseni saattaa ajatukseni menneisyyden poluille sai aikaan vain sekavia muistojen kudelmia, joissa mahdollinen todellisuus hämärtyi outoihin haavekuviin. Pelottavia olivatkin nuo muistojeni hetket, joissa en enää tunnistanut todellisuuden luonnetta, ja jokaista menneisyyttäni oli minun ainiaan epäiltävä, niin öiden pimeydessä kuin päivien harmaudessa. Ja nyt, sateen taas tuttusti rummuttaessa tupani kattoa, yön jo laskeuduttua maailmani ylle, istui huoneessani tummaan kaapuun verhoutunut tuntematon hahmo.


Saattoivat nuo muistojeni tapahtumat olla osaa suuren kauniista tarinasta, joka jatkui läpi aikojen, tai vain sekavan mieleni syöttämiä harhakuvia kadonneilta vuosilta. Saattoivat tekoni olla tekemättömiä, elävä kuollutta, ja kohtaamani ihmiset kohtaamattomia. Kaikki sisälläni oleva vain hajoavan mieleni kalpeita kuvia autioituvasta sielustani. Vain tämä loppumaton sade oli enää todellista mielelleni ja sateen joukossa oli mustia pisaroita. Tässä oudossa tilassani, aamuyön pimeän kylminä tunteina, hopeisen valon loiste sekä kolahtava ääni olivat havahduttaneet minut levottomasta levostani, herättäneet oudosta unestani, tuvassani, näillä kirotuilla mailla. Silti, uneni valheellisetkin muistot tarjosivat minulle jotain mitä lohduton elämäni ei enää antanut.


Paikassa kovin syrjäisessä tosiaan elin, kaukana kaikesta olevaisuudesta olin, elottomuuden maailmaa asutin ajallani. Olinko tahtoen saapunut tähän paikkaan mistä minua ei löydettäisi, kysyin usein itseltäni. 'Tämä on paikka missä voi ainoastaan löytää', kuiskasi minulle hiljainen ääni totisen vastauksensa pimeydessä. 'Täällä sentään voin rauhassa vajota mieleni sekaviin saleihin, eksyneenä ikuisuuden poluille', tokaisin vastineeni, väitellen usein itseni kanssa valveillaoloni harhaisina hetkinä. Silti kaiken aikani täällä, eristäytyneisyyden mailla, pelko oli voimistunut sisälläni. Pelko siitä, että jokin etsi tyhjyydessä minua, pyrkien läpäisemään näkymättömät muurit edestäni. 'Ei, ei, vai etsinkö minä jotakin täältä tyhjyydestä?', kyselin yöltä. En muistanut, en tiennyt, enkä pian enää piitannut. 'Jättäkää minut rauhaan!', vain huusin tyhjälle mielelleni öisessä hiljaisuudessa, mutta rauhaa ei minulle suotu. 'Mitä edes voi etsiä tyhjästä maasta?', utelin seuraavaksi, ja kuiskaavan vastauksen taas kuulin: 'Kaikkea voit etsiä, kaiken voit löytää, mutta mikään ei ole silloin oikeaa, ja kuolema saapuu lunastamaan valetut valat.'


En edes muistanut miten olin tänne saapunut, tiesin vain syksyn jo koittaneen, sillä jatkuva sade ja aikainen pimeys olivat saapuneet vieraakseni. Olipahan elossani jotain todellista, pohdin usein tyytyväisenä, vaikka kurjat vieraat he olivatkin. Toki Kuolemankin olisin toki toivottanut tervetulleeksi vieraaksi tupaani, saatikka ehtisi näille maille kiireiltään. Todellakin, harhainen oli olotilani, totesin sen nyt itsellenikin myöntäen, ajatuksieni poukkoillessa päättömästi asiasta toiseen. 'Missä asuvatkaan nuo hetket mitkä olen unohtanut?', kysyin vielä yöltä, koskaan vastausta saamatta.


Päivien lyhyet harmaat hetket vuorottelivat pimeyden kanssa ikkunani takana. Ja jos tuon päivän kalpean valon aikana uskaltauduinkin ulos asumuksestani, kantautui korviini kaukaiselta mereltä myrskyn kourissa rantakiviin lyövien aaltojen mahtava sointi. Aaltojen äänessä olin kuulevani sanoja; herkkiä ja syviä toiveita yksinäisen ihmisen kaipuusta takaisin maailmaan. Tuulen tuomina nuo kaihoisat lauseet kaikuivat, vaikka mereltä itseltään olisin tahtonut viestinsä kuulla, ja kysyä kuka oli tuo sielu kaipuussaan. Liian voimaton olin kuitenkin merta etsimään, enkä sitäpaitsi enää uskaltanut jättää tupaa näköpiiristäni. Päivien vähäisessä valossa jouduin lisäksi kohtaamaan sateen mustat pisarat. Maahan ne tahriutuivat likaisina läikkinä, muistuttaen minua menneisyyden verisistä pisaravanoista, jotka johtivat ihmisten koteihin. Toivoinkin, että tuo muisto oli yksi harhoistani. Oli miten oli, pimeydessä en nähnyt sadetta, pimeydessä oli hyvä olla.


Maailma oli todellakin vajonnut musertavaan synkkyyteen sekä hulluuteen ikkunani takana. Sairaudet levisivät ja ahneus tuhosi ihmisten mieliä. Luonnonmullistukset sorruttivat niin rikkaiden kuin köyhien koteja, pahuuden ja saastan levitessä tuulen mukana kohti uusia ulapoita. Aurinko poltti tuskallisesti ihmisten kasvoja ja talvella satoi vain likaista lunta. Tuntemamme maailma oli vakaasti askeltamassa kohti synkkää loppuaan. Taivas kertoi minulle tuota tarinaa maailmaa syövästä pimeydestä, ja uutiset kantautuivat tänne jokaisesta ilmansuunnasta tuulien mukana. Alati minua vaivasi ajatus, että tiesin syyn tälle kaikelle maailman murheelle ja siksi usein kamppailinkin mieleni kanssa, muistaakseni, tietääkseni. Raivon lailla kalvoi tieto tietämätön minua sisältäpäin, päästäkseen ulos vankilastaan, mutta voimakas oli hulluuden vartija tyrmäni ovella. Koskaan ei tuo tieto mieleeni palautunut ja niin jatkuivat äänettömät huutoni yön tyhjyydelle.


Manasin havahtuvassa mielessäni tuota outoa uniini tunkeutunutta valoa, sekä kuulemaani öistä kolahdusta. Ne olivat toki minut herättäneet, mutta silti pidin silmäni edelleen tiukasti kiinni. Tiesin, että ympärilläni pitäisi olla täysin pimeää eikä mitään hyötyä niiden avaamisesta olisi. Pimeys asuisi ulkona; harmaan sävyt taivaalla tulisivat esiin vasta myöhäisen aamun sarastuksen jäljissä. Sitä paitsi olin nähnyt unta jostain tärkeästä, joka oli nyt pyyhitty pois mieleni kerroksista, tämän seikan vain pahentaessa manaustani. Unessa olin ollut pienen hetken onnellinen, ja olisin halunnut viipyä vielä tuossa tunteessa, joka oli kiertänyt tämän maailman viimeisen perukan löytämisestään lähtien, ainiaan ohittaen tämän kivisen maan, missä mitään elollista ei kasvanut, eikä milloinkaan kasvaisi. Kaikki joskus elävä oli jo mädäntynyt aikakausien saatossa, kadonnut syviin rotkoihin, valuen hiljalleen pimeän maan ytimeen. Vain veitsenteräviä kiviä kasvoi kivisen maan roudasta, unenomaisiin muotoihin taipuen, yleensä muistuttaen pahoja uniani. Korkeiden kivivuorien saartama oli lisäksi maani raja, vuorien mustien seinämien roikkuessa korkealla taivaan yllä. En todellakaan osannut kuvitella kenellekään syytä saapua tänne, kuin halun olla yksin, piilossa, kadotettuna sieluna tyhjyydessä. Silti minusta tämä hylätty kivinen maailma oli kuitenkin kaunis pimeydessään ja autiudessaan. Kaikessa mitä tämä maa ei ollut, se olikin jotain mitä ei ole missään muualla.


Oli miten oli, onnellinen uneni oli mennyttä, ja olin taas hereillä tässä mustassa maassa. Haparoin käsilläni pimeyttä, silmäni edelleen suljettuna, kunnes tunsin käteni osuvan puolittain palaneeseen kynttilään, samalla kaataen sen lattialle kumahduksen saattelemana. Heikkopäinen muistikuva palautui mieleeni, kuinka olinkaan illalla asettunut lattialle makaamaan levolleni, ympäröiden ensin itseni kuudella kynttilällä. Kynttilät olivatkin ainoat esineet, jotka toivat asumukseeni hieman valoa sekä lämpöä syksyn kylmän kosteuden keskelle. Mutta tiesin myös, että kynttilät olisivat jo sammuneet enkä liioin huolestunut. Öinen tuuli sammutti huokauksillaan aina kaikki kynttilät tässä hatarassa kodiksi kutsumassani tuvassa. Tuuli tunkeutui yön hetkinä pienimmästäkin rakosesta, joita oli valitettavan runsaasti varsinkin ikkunoiden pielissä ja lattialautojen välissä, saaden kylmyytensä olemaan ainias vieraani. Turhaan olin noita rakoja yrittänyt tukkia, sillä tuuli oli minua vahvempi. Tyhjän maan koleudessa ei lämpöä elävälle tarjottu. Pieni mustunut tulisija tuvassa toki oli, mutta piippu oli romahtanut aikakausia sitten ja tukkinut hormin kauttaaltaan. Ei niin, että täällä olisi ollut mitään poltettavaa, kuin repiä puuta lattiasta tai seinistä. Kaipuu istua taas savuttavan nuotiotulen äärellä valtasi minut, vaikken muistanut olinko koskaan niin tehnyt eläissäni.


Oliko nyt sittenkin se aika, jolloin kuu täyttyi loistaen veristä valoaan maailmalle. Olinko sen vuoksi asettautunut lattialle odottamaan tuota hetkeä, ympäröiden itseni kynttilöillä. Tätä nyt kyselin itseltäni pimeydessä, pohtien tuota vieraan kuun hetkeä, joka sai epäluonnolliset asiat ja olennot liikkeelle. Tuo rakkaudeton valo, joka ajoi ihmiset niin hulluuteen kuin pimeisiin tekoihin, antaen voimaa ahneudelle sekä vihalle, kera katkeruuden ja epäilyn. Kun nuo kylmät voimat pääsevät valtaansa, viilentyy lämpiminkin koti ja jäätyy syvinkin rakkaus kohdatessaan. Nykyisessä tilassani tuntui oudolta, että olisin tarkkaan muistanut tuon vieraan valon hetken koittavan, päivistä kun ei minulla ollut tietoa lain. Kenties olivat aistini tunteneet kuun nousevan paksun pimeyden pilviverhon takana. 'Erikoista olisi kyllä odottaa kuuta tässä paikassa', totesin taas itselleni, nyt sen ääneen lausuen. En muistanut nähneeni täällä koskaan kuun tai tähtien valoa, en kirkasta taivasta, en edes kirkkaampaa kohtaa pilvissä, joka paljastaisi niiden takana olevan vielä valoa. Ei, täällä ei ollut mitään ja kaikki valo puuttui täältä, näiltä tyhjiltä mailta, jotka olivat vapaita taivaankappaleistakin, jäljelle jättäen vain värittömän päivän harmautta kuin loputtomien öiden pimeyttä.


Vai olinko sittenkin asettautunut lattialle koska toivoin näkeväni onnellista unta, kyselin itseltäni taas, mietteideni poukkoillessa suunnattomasti ja suunnatta ajatuksesta toiseen. Tästä sekavuuden tilasta en ottanut todellakaan edes itse selvää ja eilisestä oli liian pitkä aika, jotta voisin muistaa tuon kaltaisia merkityksettömiä asioita, totesin ajatuksissani. Olin ollut unessani hetken onnellinen, joten kaikkihan oli kohtuullisen hyvin, päättelin. Vaikka heti tuon onnettoman päättelyni jälkeen ymmärsin, että mikään ei ollutkaan kohtuullisenkaan hyvin. Olinhan herännyt tuohon hopeiseen välähdykseen ja vieraaseen kolahdukseen, jotka olin taas unohtanut, niiden molempien syyn ollessa edelleen minulle täysin tuntematon. Miksi ajattelin valon välähdyksen edes olevan hopeinen, ei kai kukaan voi sitä havaita, jos siihen vasta herää, pohdin mietteissäni. Soimasin näin itseäni ajatuksissani, mutta silti tuossa valon lyhyessä hehkussa tuntui kuitenkin olevan jotain tärkeää, jotain, mikä yritti puhua minulle mieleni hulluuteen.


Ehkä välähdyksen oli aiheuttanut kirkkaan salaman lyönti yötaivaalla. Silloin ukkosen terävä jyrähdys selittäisi myös oudon kuulemani kolahduksen, päättelin, lähes itseni vakuuttaen. Pidin ukkosista, tai ainakin luulin pitäväni. Muistelin jo yötä, jolloin olin katsonut mahtavinta ukkosen tulien tanssia eläissäni. Olin ollut yksin, seisonut vanhan puisen sillan kannella, ja tuntenut olevani ainoa ihminen tämän maailman päällä, ukkosen lyömä taivas ainoana seuralaisenani. Tuon on pakko olla ollut totta, totesin itselleni, muisto oli niin voimakas ja vahva. Lähes jo palasin ajassa katsomaan tuota näytöstä, jossa lukemattomat salamat iskivät edessäni leviävään pimeyteen, valaisten maailman aina hetkeksi valollaan. Salamoinnin tahdin ollessa kiivaimmillaan, taivas löikin pimeyttä valon sijaan, enkä lopulta osannut sanoa kumpaa valoa tämä maailma ansaitsisi.


Oliko tämäkin ollut taas vain näky unissani, harhaa mielessäni, sillä mikään ei todellakaan ollut varmaa tässä hauraassa tilassani. Olinko edes katsonut tuota ukkosta yksin, olinko kuitenkin tuntenut jonkun vierelläni muistoissani. Joinain päivinä olisin voinut tuon vannoa, tänä yönä en sitä tekisi. Mutta ukkonen täällä, hylätyillä mailla, suorastaan naurettava ajatus. Ei tämä ollut ukkosta, sillä ukkosen herrakin ymmärsi kiertää tämän paikan etäältä, jos nyt edes tiesi sen olemassaolosta. Suljin silmäni toivoen vaipuvani takaisin tuohon onnelliseen uneen, sen kiidättävän minut yli näiden mustien hetkien, aamun uuteen harmauteen. En välittänyt enää kolahduksista enkä oudoista valoista, noista mieleni metkuista. Mutta onnellisiin uniin en päätynyt, vaan muinaisille seuduille ajassa kaukaisuuteen.










Kyläkokous


yhdestoista päivä, syyskuussa vuonna 1769


Korkeilta metsämailta palasin kohti kotikylääni, auringon vielä lämmittäessä kasvojani, tänä kauniina loppusyksyn päivänä. Koko pitkän päivän olin käynyt asettamassa uusia ansoja sekä loukkuja saalista varten. Ankara talvi tekisi vääjäämättä tuloaan ja oli aika täyttää varastot äärimmilleen. Paksuja turkiksia tarvittaisiin myös paikkaamaan kuluneet vaatteet talven kylmyyteen. Myrskyn pitäessä valtaa ulkona, olisi runsas aika suorittaa noita arkisia askareita, metsälle menon estyessä. Kesä olikin ollut poikkeuksellisen suotuisia kylmän kevään jälkeen. Niin sadetta kuin lämpöä oli riittänyt sopivasti vuorotellen, metsäin ollessa täynnä myöhäisen kevään poikueiden nuoria lintuja ja niitä saalistavia petoeläimiä. Syksyn marjapensaikot kantoivat myös runsasta satoaan maailmalle.


Iltahämärän koittoon oli vielä aikaa ja päätin pysähtyä joen rannalle juomaan raikasta vettä, samalla nauttien näistä viimeisistä syksyn valon hetkistä. Pitkä tulisi talvi olemaan näillä karuilla mailla ja luonnon vihreys hupenisi nopeasti valkeuden alle. Katselin rauhallisesti solisevan veden pintaa samalla miettien aiempaa matkaani yläjuoksun viileisiin vesiin, pieniin puroihin, pyytämään suurimpia kaloja. Ylhäältä puusta kuului kiivas naputus tikan etsiessä kaarnan välistä toukkia syötäväksi. Ketun tuoreet jäljet näkyivät selkeinä pehmeällä hiekkamaalla joen rannan vieressä. Tätä luonnon kuin elämän kauneutta ihaillessani oli aurinko hiljalleen laskenut jo korkeimpien puiden tasalle, ja metsän varjot kasvoivat edessäni. Oli aika jatkaa matkaani kohti kylääni, halusin kuitenkin olla perillä ennen illan pimeyttä, joka voisi yllättää nopeastikin syksyn edetessä. Ilman viileys tuntuikin heti ylläni varjojen saavuttua ja vedin matkaviitan takaisin harteilleni. Nopein askelin jatkoin kulkuani kohti kylämaita.


Kohta osuinkin kylältä saapuvalle tutulle polulle, joka polveili selkeänä uomana syksyn väreissä hohtavan kanervikon keskellä. Polku oli usein käytetty, raskaiden askeleiden tallaama kulkureitti metsästysmaita kohti. Ohjasin askeleeni tuolle tielle, joka vietti nyt suoraan kohti etelää ja näin kyläämme kohti. Syksyn ensimmäisen myrskyn pudottamia paksuja oksanrankoja lepäsi runsaana polun varressa ja vahvan männynkin oli tuuli vihassaan onnistunut kaatamaan polun ylitse. Iltahämärä yhä kasvoi ympärilläni astellessani puiden alaisessa maassa, kun havaitsin etäisen hahmon polulla askeltavan suoraan minua vastaan. Pysähdyin odottamaan, siirtyen samalla hieman suuren kuusen katveeseen, pois näkyvistä. Ilta oli todellakin jo liian myöhäinen kenenkään kulkea tähän suuntaan metsiä, nopeasti pimenevää yötä vasten. Korkea piti olla kulkijain tarve astella, ja etäältä näyttikin, että kovin vähin varustein oli hän liikkeelläkin. Reippain askelin hän kuitenkin eteni ja hämärän hahmon tutun askelluksen rytmin pian toki tunnistinkin. Astuin takaisin polulle kävellen tuttua kyläläistä vastaan. Kohtasimme suuren kuusen juurella, auringon viimeisien säteiden valaistessa kasvojamme puiden välistä.


Pikaisesti kertoi hän asiansa, sillä oli lähdettävä nopeasti kohti kylää, ja yhdessä kylänväen kanssa puitava asiat. Syksyn hetki oli täällä ja kumma kulkija taas nähty, tällä kertaa järven luona kalastajien toimesta. Kylän väki kokoontuisi vielä tänä iltana ja minut haluttiin toki paikalle. Hän oli luvannut lähteä vastaan ja huutelemaan minua metsistä. Tiesivät etten ollut kaukana, mutta saattaisin jäädä metsään yöpymään, jos tilanne niin vaatisi. Pappikin oli taas nostanut syvän huolensa tästä kulkijasta, ei virkkanut enempää sanaa, mutta kalpea oli ollut ilmeensä. Nyökkäsin kuultuani lyhyen kutsun ja rivakasti lähdimmekin astelemaan kohti kylää. Polku erottui enää vain vaivoin kanervikosta, mutta reitti oli tuttu ja kulku oli helppoa kovalla maalla, pääosin loivaan alamäkeen. Vihreät viittamme tummenivat yön sävyihin illan valon vähetessä taivaalla, lopetimme kaiken keskustelun, ja kiristimme vauhtiamme. Aikamme illan hiljaisuudessa matkattuamme saavuimme viimein metsän laidalle, laajan niityn reunamille. Kylän tuttu maisema levisi edessämme; pieniä tupia, joiden lukuisista piipuista kohosi tummia savuvanoja kadoten pimenevälle yötaivaalle. Muutamia yksittäisiä soihtujen valoja liikkui kylän talojen välissä, enteillen kylän väen kokoontumista. Kylän laitamilla, tällä laajalla niityllä kohosi huomattavan korkea puuton kukkula, jonka laella seisoi kylän kirkko, heijastuen korkeuksistaan mustana siluettina tummenevaa yötaivasta vasten. Pysähtymättä jatkoimme kulkuamme niityn poikki ja lähestyimme kylää jättäen kukkulan kauas oikealle puolellemme. Ensimmäinen kirkas tähti syttyi edessämme yötaivaalle astuessamme kylätielle.


Matkasimme suoraan kylän suurimman tuvan luokse; kiviseinäisen ja sammalkattoisen rakennuksen, jota kyläsaliksi myös kutsuttiin. Pitojen sekä juhlien viettopaikka, mutta myös kalastajain asuinsija kuin vierasmaja. Suureksi huoneeksi ei olisi monissakaan kylissä tätä saliamme kutsuttu, mutta meille se oli kylämme taloista ainoa, missä pitkän puisen pöydän ääreen mahtui koko aikuisväki, ja jokaiselle riitti myös tuoli istuakseen. Kolkutimme oveen kolmasti ilmaistaksemme saapumisemme, ja astuimme pimeydestä loimuavaan valoon. Iso tuli paloi tulisijassa, joka sijaitsi keskellä huoneen länsiseinää, tasan pitkän pöydän puolivälissä. Turkikset, kala sekä vahva yrttinen juoma tuoksuivat ilmassa. Kaksi tyhjää paikkaa oli vielä pöydän äärellä, molempien eteen katettuna kaksi syvää puulautasta. Lautasista kohosi kuumaa höyryä sekä kalakeiton tuttu tuoksu. Tuoretta leipää oli asetettu lautasten vierelle kera puisen lusikan. Muu väki oli jo aterioinut ja meitä odotettiin.


Riisuimme viittamme tuolien nojille ja ahnaasti kävimme sopan kimppuun, muun kylän väen katsoessa syömistämme syvässä hiljaisuudessa. Pappi istui tutusti pöydän päässä, vain poikkeuksellisen kalpeana kasvoiltaan. Pyhä kirjansakaan ei ollut pöydällä hänen edessään, kuten tavallista oli. Pidin tätä erittäin erikoisena, samoin kuin usein niin puheliaan papin syvää hiljaisuutta. Hänellä ei ollut tapana kunnioittaa muiden ruokarauhaa puhuessaan Jumalan työstä tai ihmisten synneistä. Tovin kuluttua työnsin tyhjän lautasen edestäni, nojauduin tyytyväisenä taaksepäin tuolillani, nauttien samalla lämpöisen tulen loimotuksesta vierelläni. Minua etsimään lähetetty kyläläinen lopetti ateriansa lähes samanaikaisesti ja näytti myös hyvin kylläiseltä. Ruoka oli ollut hyvää ja riittoisaa. Kuumat yrttijuomat tuotiin eteemme ja tulisijaan lisättiin puita; oli aika aloittaa keskustelut.


Kalastajat olivat palanneet aamulla yläjuoksulta, ja sitä edeltävänä päivänä kaukaa järveltä. Tuota edeltävää yötä olivat viettäneetkin juuri järven rannalla, suuren tulen äärellä, paleltuneita käsiään lämmitellen ja raskaasta päivästä leväten. Tuli piti myös petoeläimet loitolla, mitä liikkui järven lähistöllä runsaasti näin syysaikana. Talven lähestyessä hakeutuivat pedot kaukaisille maille talvehtimaan, ja niin kulkien kylämaiden taitse. Äkisti oli järvellä öinen syystuuli laantunut, nuotion räsähtely hiljentynyt, ja metsän eläimien lukuisat äänet loppuneet tyystin. Outo hiljaisuus oli vallannut luonnon heidän ympäriltään kuten pelon tunne oli vallannut kalastajamme. Pelko siitä, että heitä tarkkaillaan pimeydestä. Kuin yhdestä sanasta olivat katseensa hakeutuneet korkean kallion huipulle, tuolle suurelle kallionrinteelle, joka kohosi suoraan järven syvyyksistä. Tuon saman kallion laelta, edeltävänä talvena, löysimme suurimmat suden jäljet kylän väen muistissa. Susirinteen huipulla, kuten paikkaa jo kutsuttiin, kalastajien katseen suunnassa, sinistä yötaivasta vasten oli tumma hahmo askeltanut, viitta harteillaan ja huppu vedettynä syvälle päänsä yli. Vannoivat nuo lujat kalastajat hahmon pysäyttäneen kulkunsa ja kääntynyt katsomaan suoraan heitä kohti. Ei niin että olisi etäältä kasvoja kukaan nähnyt, mutta polttava katseensa oli tuntunut heissä jokaisessa, läpäisten heidät pahemmin kuin Herran katse syntisiä. Aamuun asti olivat nukkumatta vartioineet leiriään hermostuneena, ja suurta roihua oli pidetty vielä pitkälle aamun sarastukseen.


Äänettömästi kuuntelivat kaikki kalastajien tarinan, ja pian kertasikin kylän väki jo tuota tuttua iltakertomusta. Kuinka kirkon valmistumisesta lähtien oli jokainen syksy tuo vieras kulkija saapunut korkeilta vuorilta. Kylän liepeillä aina oli kuljeksinut, ja kuun aikaan, iltasella, viimein kylän läpi askeltanut. Noussut lopulta yön keskisillä kirkkokukkulalle, varmastikin taikojaan tekemään. Milloin oli tuo kulkija nähty myös suon laidalla aamuusvaan peittyneenä, milloin taasen kulkemassa joen reunamilla tai eteläisillä nummilla. Ja aina vain hämärään aikaan, ei koskaan kirkkaan auringon valossa. Ei kukaan tuntunut nähneen omilla silmillään hänen kulkevan kylällä tai kirkolla, mutta niin vahva oli tarina, että lähes kaikki siihen uskoivat. Aina pistävä katsekin kuulemma lävisti jokaisen hänet nähneen. Itse katselin kiinnostuneena ihmisten kasvoja salin tulen hämärässä keskusteluun osallistumatta, kuunnellen ja poimien sanoista ne mitä uskoin todeksi, merkeiksi, joilla voisi olla käyttöä tuon oudon kulkijan kohdatessani. Itse en ollut tuota kulkijaa tavannut koskaan, mutta kerran metsällä, juuri näin syysaikoihin, kun linnustamassa olin, sama hiljainen kokemus oli vallannut luonnon kuin kalastajien tarinassa. Koko metsä oli vaipunut uneen ympärilläni, aina jopa tultani myöden. Aamulla vieraita jälkiä etsiessäni en mitään outoutta löytänyt, vain yhden mustan sulan poimin maasta. Minulle tuntematon oli tuo lintu, joka komean sulkansa oli pudottanut. Sulan olin laskenut takaisin pienen puun juurelle, sillä minun se ei ollut. Tarinoissa toistettua pelkoa ei kokemukseni metsämailla ollut kuitenkaan herättänyt. Väen värikästä puhetta kuunnellessani kohosi kehossani vieras tunne, kuin olisi kulkijan ja minun tarinani vielä yhteen kietoutuva.


Lopulta nousi pappimme puhumaan. Lähes saarnaten epäili kirkon olevan rakennettu maahisten majapaikan päälle. Tai itse piru olisi iltaisin tuolta kukkulalta maitaan mittaillut ja kirkko rakennettu vihaiselle maalle. 'Pirun maille pystytetty, pirun maita möyhitty!', julisti hän lujasti. Huppupäinen kulkija ei olisi muu kuin itse paholaisen lähettiläs. Pahaa ja kurjuutta kylään tuova, ruttoa kantaisi kuin ilkeitä aikeita. Eroon olisi hankkiuduttava tuosta epäpyhästä kuljeksijasta, joka syömättä pystyi päiväkausia kylää kiertämään. Mustilta mailta saapui, varmasti pahalla tahdollaan pahaa tahtoen, tuo metsien noita. Tulevat saaliitkin olisi vielä kiroava, varoitteli pappimme. Näin ja vastaavin sanankääntein pappimme paasasi pitkään, lainkaan taukoamatta, mutta sanoja enemmän minua kiinnosti papin kummallinen öinen saarnahetki. Lopulta kysyttiinkin papilta mitä Herra neuvoisi ja miten auttaisi meitä. Jotain mutisi hän enemmän itselleen kuin kylän väelle, kunnes lopulta virkkoi, että rukouksissaan neuvoa kysyisi Herralta. Hän kirkkoon asettuisi, siellä viettäisi yönsä, jopa nousevan kuun ajan sekä ennustetun hetken. Jos tosiaan tulisi tuo outo lähettiläs kirkkonsa ovelle, niin hän sen karkottaisi kylän mailta. Hyväksyvästi nyökättiin ja suunnitelma hyväksyttiin, vaikka itselläni oli epäilyni, joita en julki tuonut. Tokkopa nyt noita metsissämme kulki, vain kaukaisien maiden erakoitunut metsästäjä lienee kyseessä.


Ei kuitenkaan hyvä ollut sallia tuon oudon hahmon metsissä kulkea, ja vain muutamia öitä olisi aikaa kuun valoon. Ei ainakaan kulkea niin ettemme tietäisi mitä aikoo maillamme tuo vieras. Siksi niin myös päätettiin, että minä, kylän taitavimpana metsästäjänä, saisin tehtäväni jäljittää sekä tarpeen tullen kuulustella tuota erikoista kulkijaa aikeistaan. Jos se olisi mahdollista, toistettiin kuitenkin useasta suusta samalla nyökytellen. Vangitsemaan ei sentään pyydetty, olihan metsissä oikeus kulkea samoojain. Enpä tiennyt olisiko kuulustelukaan mahdollista, mutta kylän yhteiseen päätökseen suostuin. Avukseni ei olisi ketään irrottaa sillä työt olivat kiireiset lähestyvän talven varalle, ja näin oli kyläkokous päättynyt.


Yön pimeydessä, äänet ajatuksilta sulkeneena, astelin kohti kotiani kyläistunnon loputtua. Vain askel ennen tupaani, viimeistä taloa ennen laajoja nummia, etäällä häämöttävän kirkkokukkulan juurilla, pysäytti pappimme minut seuraavaa kertoen. Aikoi mennä suoraan jo kirkolle yötä viettämään ja rukoilemaan, sekä kirjastaan hakemaan apua lähestyvän pirun varalle. Ristiriitaa ja hätää kuulin hänen äänestään, mutta todella toivoin, että noissa rukouksissa olisi voimaa. Jos tuo kulkija kerran itse manalan lähettiläs olisi maillamme, niin vain Jumalalla mahti olisi pysäyttää hänet, aavistelin. Lopulta pappi, jälleen kertoen mietteensä kulkijasta minulle uudestaan, vain hieman eri sanoin kuin kylätalossa, pyysi minulta kulkijan pysäyttämistä. Jos minun mahdollista siis olisi, estää tuon kulkijaa askeltamasta kylän seutuja ja pyhää kirkkomaata. Estää, millä tahansa tavoin, lisäsi pappi sanojensa lopuksi. Synkkänä pidin pappimme toivetta ja niin lupasinkin vain tehdä sen mitä pitääkin tehdä. Tämä tuntui tyynnyttävän häntä kovasti. Erosimme taloni edessä, papin jatkaessa kulkuaan suoraan kirkkoa kohti. Sydänyön hetki oli jo käsillä saapuessani viimein tupaani. Paiskasin risuja kera kuivan sammaleen sytykkeeksi kiviseen tulisijaani, istahdin kasvavan tulen ääreen lämmittämään kylmiä jalkojani, ja miettimään papin syviä sanoja.


Kylmettynyt hormi veti huonosti ja osa savusta kohosi suoraan piipun ohi kohti katonrajaa. Kattotila olikin pian niin sankan savun peitossa, että peittyivät jo kattoa tukevat ylähirretkin näkösältä. Pitkä ihminen olisikin kulkenut jo kasvonsa savun keskellä, seistessaan suorana tässä muutenkin matalassa tuvassa. Maalattialla, tulisijan vieressä, isompi risukasa oli aseteltu löyhästi kuivumaan tulen lämpöön. Risukasan vieressä oli sentään iso pino kuivaa polttopuuta. Tulen kajo hehkui helmeillen rosoisista kivistä pinottujen perustusten kosteilta pinnoilla, liekkien ollessakin ainoa valo hämärässä talossa. Kuin puuta säästellen oli tupa rakennettu, asukkaalle, joka ei siellä aikaansa juuri viettänyt. Multainen ja kostea maakin tuoksui sisällä voimakkaana. Syksyn yöt sekä runsaat sateet saivat talon hohkaamaan tulevan talven kylmyyttä, kunnes riittävän iso tuli loimuaisi tulisijassa. Hatara, sammalta kasvava katto taisteli lujasti pitääkseen nuo syksyn sateet loitolla.


Savuinen tulisija keskellä asuntoa jakoi tämän muuten yhden huoneen talon neljään ovettomaan kammioon. Matala ulko-ovi avautui suoraan hämärään eteiseen, jossa muutama kivien väliin työnnetty sarviluu toimitti naulakon virkaa. Seuraavassa, yhtä hämärässä huoneessa karkea puinen hyllykkö nojasi kaatuneena seinää vasten. Puisia astioita, erilaisia puurasioita sekä tarvekaluja oli aseteltu hyllykölle. Huoneen seinillä roikkui köyttä, soihtuja ja erilaisia tarvikkeita, tilan toimiessa selkeästi varastohuoneena. Tulisijan avonaisella puolella oli keittotila, jossa karkeasti veistetyn pöydän lisäksi oli kaksi pöydän lailla horjuvaa jakkaraa. Pöydällä oli yksi nokinen rautapannu sekä likaisia puisia astioita. Viimeisessä huoneessa, ainoana huonekaluna oli yksi puinen laveri, jonka päälle oli kasattu heiniä ja havuja pehmikkeeksi. Kaiken kaikkiaan siis vaatimaton ja hyvin koruton oli asuinsija. Aivan tulisijan edessä oli vielä yksi puinen tuoli, kerrassaan oikea tuoli verrattuna keittotilan jakkaroihin. Tuolin eteen oli nostettu tukeva puupölkky jalkojen lepuuttamista varten. Tässä tulen edustalla paikan asukas selkeästi lämmitteli kylmyyttä vastaan ja suoritti samalla suurimman osan askareistaan. Karkeat ikkuna-aukot kivisissä koloissaan oli peitetty paksuilla kankailla, jo enteillen saapuvia pakkasia ja estämään ulkona myrskyävän tuulen kulku muutenkin kosteaan tupaan, siinä huonosti onnistuen.


Voimistuvan tuulen ujellus heilauttikin pohjoispuolen ikkunan eteen vedettyä kangasta, päästäen kylmän öisen viiman tupaani, ja muutaman isomman halon heitin saman tien tulen syötäväksi. Jalat tukevasti puupölkyllä leväten pohdiskelin tulevaa kulkijan jäljitystä, samoin kuin mitä varusteita kaipaisin mukaani. Moneksiko päiväksi pakkaisin kevyttä matkaravintoa reppuuni ja ottaisinko puukkoa pidempää asetta kantaakseni. Ansat ja loukut saisivat nyt odottaa vuoroaan, huomenna olisi paljon tehtävää jo ennen aamun sarastusta, joka ei ollutkaan enää kovin kaukana. Jos öisissä metsissä meinasin jahdata tuota lähes näkymätöntä kulkijaa, oli oltava valmiina, varsinkin kun vieraat voimat saattoivat olla kulkijan vallassa. Hulluutena pidin koko ajatusta, mutta kylän päätöstä olisi kuitenkin kunnioitettava ja noudatettava. Näihin mietteisiini nukahdin tulen äärelle, paksut saappaat vielä jalassani.










Valtias


yhdeksästoista päivä, syyskuussa vuonna 2031


Unestani palasin tyhjään maailmaani, edelleen leväten puisella lattialla, enkä edes uskaltanut arvioida kauanko olin nukkunut; hetkiä vai kukaties päiväkausia. Silmäni suljettuina yritin kaivaa mieleni kätköistä muistoja menneisyydestä, mutta ovet olivat taas lukittu. Tuon lukitun oven takana, kalpea, vieras sielu kuiskasi sanojaan lukosta ja avaimesta. Valittava ja tuskainen oli sielun ääni, täynnä vangitun ihmisen hidasta kidutusta. Raastavaan kirkaisuun muuttui äänen sävy ennen katoamistaan lopulliseen hiljaisuuteen.


Päätin viimein vain luovuttaa, avata silmäni ja herätä harmaaseen aamuun. Vieras hopeinen hehku leijui huoneessa, mutta pimeys asui yhä ikkunan takana, tutun öisen tuulen natistessa seinillä ja ujeltaen sortuneessa hormissa. Samassa toki muistin taas tuon valon kuin äänen, joka oli minut havahduttanut aiemmin. Oliko vielä sama yö, vai uusi pimeys jo astunut maailmaani, yhä pohdiskelin, katsahtaen ylläni kohoavaan seinään, jota hopeinen hohde himmeästi valaisi. Seinälle oli maalattu tummalla värillä muinaisia kuvia, symboleja sekä loitsuja, jotka kimalsivat viekkaasti vieraassa valossa. Seinän sanoissa kerrottiin lopusta, voimasta ja maasta. Tiesinhän tuon, olinhan merkit maalannut seinälle eilen, vai olikohan se eilen, kyselin taas itseltäni. Merkityksetöntä, totesin viimein, merkit olivat jo maalattu.


Kiinnostivat minua nuo kuviot nyt tässä hetkessä, saaden hopeisen hohteen katoamaan unohdukseen. Ensimmäistä kertaa näin kaikki maalaamani kuviot väärinpäin, edestakaisin ja ylösalaisin, näin lattialla maatessani. Toivoin maalattujen kuvioiden tarinan kuihtuvan, haalistuvan ja vääristyvän mielenkiintoisemmaksi tarinaksi kuin mistä ne nyt kertoivat. Tarinaksi, joka kertoisi maailmankaikkeuden alusta, kaiken ollessa vielä tuoretta kauneudessaan; jokainen teko olisi uusi puhtaudessaan, ja jokainen herkkä kosketus, todellakin, koskematon. Toivoin myös kuvioiden kertovan päivästä juuri ennen kohtaamistamme. Ajatus oli taas kadonnut harhoihini, enhän edes muistanut kenet olin kohdannut ja milloin. Silmieni tottuessa paremmin heikkoon valoon, huomasin Tuonelan muinaisen symbolin loistavan kirkkaimpana seinältä, kuultaen hopean sävyssä. Olin mielissäni, manalan merkitys oli ainakin sama kaikista suunnista katsottuna. Ei liene väliä mistä tulet, jos olet pimeyteen menossa.


En vielä uskaltanut kääntää päätäni kohti hopeisen valon lähdettä, joka selkeästi saapui oikealta puoleltani huonetta. Ojensin vain käteni hitaasti valoa kohti, ohi kaatamani kynttilän, kääntäen katseeni Tuonelan merkistä takaisin pimeään ikkunaan sivuseinällä. Käteni osui tuolin puiseen jalkaan kolahtaen. Erikoinen oli tuo tuoli, joka olikin asunnon ainoa huonekalu ennen saapumistani ja edelleen; yksi puinen tuoli tässä tyhjässä huoneessa, tyhjässä talossa. Mittaamattoman iäkkään ja arvokkaan oloinen, paksusta tukevasta puusta rakennettu, vailla niin koristeita kuin merkkejä. Korkea selkänojansa oli veistetty yhdestä leveästä puusta ja repäisty poikki väärästä kohdasta, sillä liian korkea se oli ja täynnä teräviä säleitä. Leveät käsinojat olivat hieman eri korkeudella toisistaan ja jalkansa eri paksuisia. Kuin puuseppä ilman työkaluja, vähäisistä materiaaleista olisi tuolin muinaisina aikoina veistellyt. Tulisijaan ei kuitenkaan tuolia ollut sytykkeeksi aikoinaan pilkottu ja paiskattu, enkä tiennyt olisiko se edes mahdollista. Tuoli kuului paikalleen tähän taloon ja toista ei olisi ilman toista. Niin muistutti koruton tuoli minulle muinaista valtaistuinta, ei mahtavuudellaan, vaan tuolla oudolla ikiaikaisella arvokkuudellaan. Valtaistuin, jossa en koskaan istunut, sillä jokin voima pidätteli minua siitä. Tai sitten se, etten ollut kenenkään valtias tässä maailmassa.


Siirsin kättäni eteenpäin tuolin jalasta, ja tunsin käteni koskettavan, sekä hitaasti puristuvan ihmisen nilkan ympärille. Alkoi kättäni polttaa kuumeisesti, kuin itse tulta olisin rusentanut tai kylmyyttä puristanut nyrkissäni. Vereni kuohui pelosta kuin jännityksestä, kivusta sekä hämmästyksestä, ja nopeasti kiskaisinkin käteni irti. Pistelevän kivun tunsin voimistuvan, ja ilmassa leijui palaneen nahan katkera tuoksu. Oliko syy hämmennykseeni tuo piinaava kuumuus vai se, kuinka joku istui tuvassa, tuossa tuolissa, valtaistuimella. Tätä en osannut edes sanoa itselleni, sillä liian voimakas oli ihmetykseni. Käänsin vain katseeni pelästyneenä kohti istuinta, unohtaen jopa palaneen käteni. Siinä, valtaistuimella, syvimmän pimeyden keskellä, yön syvimmän hetkellä, istui vieraani. Hopeisen valon hohde asui hänen ympärillään antaen muodon hänen hahmottomuudelleen. Muinaiset sanat heräsivät mieleni kätköistä, ja ne lausuin enempää miettimättä: 'Herrani on saapunut kotiini ja todellinen valtias ei kaipaa kultaista tuolia.'


Pysähtyneen pelon hetkelläni kohosi veren sävyinen kuu ikkunan takana, nyt pilvettömältä yötaivaalta, maalaten huonetta kalvaalla valollaan. Ensimmäisenkö kerran tähän hylättyyn paikkaan tuli ulkoista valoa, vai oliko vieraani tuonut verisen valon mukanaan, kysyin itseltäni kauhuissani. Tämän täytyi olla taas harhojani, mutta tunsin välittömästi, että näin ei ollut. Öiden kauhujen keskellä olin usein matkannut verisen kuun alla, kaiken tuntemani vajotessa kadotukseen ympäriltäni. Pelkoni kouristuksien jatkuessa nousi vieraani arvokkaasti seisomaan. Tässä oudossa valossa näin hänen koko ylhäisen muotonsa. Pitkänä ja ylväänä kohosi hän edessäni, mustassa kaavussaan, huppunsa taakse heittäneenä, pitkä viitta kiinnitettynä hartioilleen. Kumartuen alas hän otti minusta kiinni, nostaen minut pystyyn kevyesti ja vaivattomasti. Hänen polttava otteensa tuntui vaatteidenkin läpi, kun hän seisotti minut eteensä, korkean katseensa alle.


Sillä hetkellä näin hänet todellisessa hahmossaan, kuninkaani, kuningattareni, valtiaani. Hänet, joka kantaa sielujen kruunua ja maailmanpuun sauvaa. Hänet kenen kaulassa roikkuu tyhjyyden riipus. Päässään todellakin mustasta kivestä taottu kruunu ja kädessään puinen sauva, kaikesta eikä mistään puusta tehty. Kruunusta valui harmaata savua hänen ylleen, enkä näin nähnyt kunnolla hänen kasvojaan, mutta savunkin seasta heijastuivat syvyyteen johdattavat silmät, joiden katse tunkeutui syvälle sieluuni ja sen taakse. Ajatton oli tuo katseensa, kaunis kuin surullinen, mutta samalla suuri valossaan. Outo amuletti roikkui hänen kaulallaan nahkaisesta nyöristä, huokuen selittämätöntä voimaa ympärilleen. Vain hetken katsahdin tuota riipusta, ja jo matkasi mieleni avaruuden tähtipolkujen tyhjyydessä. Tunsin vajoavani lopulliseen hulluuteen mieleni järjen kadotessa. Maailman lopullinen pimeys oli saavuttanut minut ja ikkunasta satava verinen valo teki työtään sielussani.


Horjuin, ja olin kaatua, mutta Valtias otti minusta uudelleen kiinni tukien. Hellästi hän saattoi minut ikkunan eteen katsomaan verisen kuun säteitä. Niin todistin, kuinka kaksi valoa, punaisen kuun kalvas valo ja valtiaastani hohtava kirkas hopea taistelivat voimissaan vastatusten, alati toisen toista syrjäyttäessä, etsien reittiä heikompansa sisuksiin. Kuinka kukaan voikaan noin sietää tuota kamalaa valoa, joka myrkytti sieluni heti ilmestyessään taivaalle, mietin sekavuuden tilassani. Mieleni ajelehti houreisessa kaaoksessa tämän äänettömän valojen taistelun keskellä, kun suuri musta lintu lensi ikkunan takaa. Leiskuivat siipensä niin punaisen kuin hopean sävyissä hänen kaarrellessa kivimaan yllä. Lopulta laskeutui hän mustalle korkealle kivelle, samalla tutkien minua lasisella katseellaan. Hulluus oli sekoittanut jo näköni ja lopun aikoihin olin päätynyt, totesin luovuttaneena. Kohti kuuta käänsi katseensa lintu, levitti valtaisat siipensä, peittäen verisen valon sielustani. Tuolla merkityksen hetkellä muistin kaiken unohtamani, tiedon määrän romahduttaessa mieleni, ja elottomana aloin kaatumaan lattialle.


Tunsin taas kosketuksen, nyt otsallani. Käsi oli lämmin, mutta ei polttanut minua. Kumartuneena viereeni valtiaani katsoi minua, mittaili syvillä silmillään tutkien, mutta arvostaen, syvän katseensa tuodessa ylleni rauhaa ja ymmärrystä. Kaikki unohtamani järjestyi muistoiksi mieleni sopukoissa, pyyhkien suurena aaltona hulluutta tieltään. Pimeät vuodet katosivat ja virtasi taas elämä sisälläni. Kadonnut voima valtasi kehoni, joka oli nääntynyt ja heikko, mutta nyt ruumiini kuin sieluni olivat saaneet elinvoimansa ja tahtonsa takaisin. Katseeni oli jälleen kirkas, kun nyökkäsin hitaasti valtiaalleni ja hymyilin. Maailma ei ollut enää pimeä ja käteni ote oli voimakas tarttuessani hänen olkapäähänsä. Tiesin mikä aika oli koittanut, minne olisin menossa ja ymmärsin tarkoitukseni, enkä enää tuntenut kipua. Valtiaani käden alle, puiselle lattialle nukahdin, pitkään ja levolliseen uneen. Unessa olin taas onnellinen, nyt tietäen sen olevan oikea muisto menneisyydestäni.


Kuu oli laskeutunut lepoonsa, musta sade loppunut ja nousevan auringon kajo heijastui jo taivaalle etäisessä horisontissa kun astuimme yhdessä ulos tuvasta, minä sekä valtiaani. Juhlallisesti suljimme oven perässämme. Uuden maailmani ensimmäinen valo valaisi jo kirkkaana, työntäen pimeyttä edestään maan kuiluihin sekä rotkojen pohjille. Kirkkaana hohtivat myös ennen varjoissa kylpeneen vuoren seinämät, kauniina jylhässä mahtavuudessaan. Timantin lailla sädehti vuoren ikijäinen laki auringon nähdessään. Musta lintu lehahti lentoon tuvan katolta, lähtien johdattamaan matkaamme edellämme. Hitain askelin jätimme hylätyn maan taaksemme, kadoten kohti meren soittoa, joka kaikuikin voimakkaana maan uudessa päivässä. Maisemaa jäi asuttamaan vain eloton tupa, huoneessaan puinen valtaistuin.

Toinen luku


Raidō










Herrani sydän


yhdeksästoista päivä, syyskuussa vuonna 2030


Sieluni kautta, sanoillani vannon, on olemassa paikka, jota asuttaa pimeä voima, ja tuon voiman sydän on musta. Kääntää tuo voima ajatuksesi aina puoleensa ja taistelee sielusi synkimmistä palasista, saadakseen sinut hallintaansa, hamutessaan ravintoa pimeydelleen. Voima on pimeys, voima on hän, joka kaiken muun pimeyden on niellyt ahnaaseen haluunsa aikojen saatossa. Ruokkinut on hän itseään ikuisessa nälässään, kahmien ja ahmien kaiken epäluodun sisälleen. Kasvanut on hän niin vääryydestä kuin kostosta, pilkasta sekä inhosta, ahneudesta ja vallanhimosta. Niin, kaikella pahuudellakin on hallitsijansa, kuten kaikella olevaisella.


Jos tänne paikoista synkimpään lopulta vie matkasi, tunnet sen kyllä. Aluksi hitaasti edeten, aloittaa pimeys kuluttamaan sinua, syömään sinua, nakertamaan palasia irti heikosta mielestäsi. Kaiken hän kaivaa esiin sisimmästäsi, niin koston ja vihan tunteet, jotka vääristävät sieluasi, kuin raivon sekä epätoivon aikeet, mitkä katkaisevat jalot ajatuksesi. Salattuja eivät syntiset mietteesi häneltä ole. Kääntää hän vääryyden voitoksi mielessäsi, ja silloin valheiden riemusaatossa voit hallita maailmaasi. Vaikka kuinka olisit puhdas sisältäsi, täällä joudut todelliselle koetukselle. Se kaunis pieni valo, joka sinussa elää, himmenee ja katoaa, kunnes vääristyy epämuodostuneeksi varjoksi pimeyden puristuksessa. Halkaisee tuo varjo lopulta sielusi pieniksi kappaleiksi, ja peittää sen sirpaleet pimeyteen yhden kerrallaan. Se on tämän paikan ja hallitsijansa tarina.


Kauas siis olemme karanneet paikoista, joissa rohkeus ja rakkaus kantavat maailmaa harteillaan. Olemme nyt saapuneet sinne mistä tuo yksi pimeä tahto levittää valheita ja tyhjiä lupauksiaan maailmalle. Ikuisia valekuvia suuruudesta tai sydämen tahdoista hän alati syytää kaikkeuteen, kääntäen viattomat toiveet laelleen ja nauttien seura kaiken sortumista. Jokainen maailman rikkomus, viattomien sorto kera heikkojen orjuuttamisen asuvat täällä, ja juuri täältä saavat alkukantaiset voimansa. Ja kaiken mitä tuot mukanasi, tämä pimeys vääristää kirotulla tavallaan, irvikuvaksi saapujain sielusta. Kaikesta hän on kaivava esiin syvimmänkin rikkeen, mielesi heikommankin sidoksen pahuuteen tahi vääryyteen. Eikä hän epäile tarttua pieneenkään epäröintiisi, ja vahvistaa mustilla sanoillaan kaikkea pimeää mitä sisälläsi kannat. Hyveitä ja loistoa ei tässä paikassa mustimmassa asu, eikä koskaan tule asumaan. Tämän kauhujen paikan sydämessä asuu hän, Mustien sielujen hallitsija, Unohdettu, Kadotettu ja Kasvoton. Monilla nimillä, ja useammillakin hänet tunnetaan. Hän on se, joka kääntää surun katkeruudeksi ja vihaksi, kuin muuttaa hellyyden kauniit muistot kostoksi sekä petturuudeksi. Niin, tässäkin maailmassa on oltava paikka, jonne jokainen veriteko lopulta kerääntyy, ja hän on paikan hallitsija. Täällä tuo maailman musta sielu viettää loputonta elämäänsä, sillä pahallakin on oltava myös kotinsa.

